ET Euroopa Liidu Teataja C 45/1

KOMISJONI ARVAMUS,

11. veebruar 2011,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Hollandi ametiasutused on kehtestanud kaubamärki Intratuin kandva elektrilise muruniiduki (tüüp 07426) suhtes MD-2009-156

(EMPs kohaldatav tekst)

2011/C 45/01

1. Hollandi ametiasutuste teatis

Euroopa Parlamendi ja nõukogu direktiivi 98/37/EÜ (1) (masinaid käsitlevate liikmesriikide õigusaktide ühtlustamise kohta; direktiivi kohaldati kuni 29. detsembrini 2009) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, võivad ohustada inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

3. septembril 2009 teatasid Hollandi ametiasutused Euroopa Komisjonile meetmest, millega keelatakse viia turule kaubamärki Intratuin kandev elektriline muruniiduk (tüüp 07426). See seade on toodetud äriühingus YAT Electrical Appliance Co (Hiina RV) ja selle on ELi turule viinud äriühing Intratuin Trade & Logistics (PO Box 228, 3440 AE Woerden, Madalmaad).

Euroopa Komisjonile edastatud toimikus olid järgmised dokumendid:

— GS sertifikaat nr S 50121261, mille TÜV Rheinland on välja andnud äriühingule YAT Electrical Appliance Co., Ltd (North Shiwei Road, Yuxin Town, South Lake Zone, 314009, Jiaxing, Zheijang, Hiina RV) elektrilise muruniiduki (tüüp YT5124AB) jaoks;

— masinaid käsitleva direktiivi kohane vastavussertifikaat nr AM 50121263 0001, mille on välja andnud TÜV Rheinland sama tüüpi muruniiduki jaoks;

— müügileping SC0903028, mille on välja andnud äriühing YAT Electrical Appliance Co., Ltd. (23-25 Maosheng Road, Lianghui Industrypark, Yuyao, Ningbo, Hiina RV) ning milles märgitakse, et viited tootetüüpidele YT5124AB ja 07426 osutavad sama tüüpi muruniidukitele.

Vastavalt kõnealuse direktiivi artikli 7 lõikele 2 peab komisjon pärast asjaomaste isikutega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuse seadme suhtes kõik asjakohased meetmed.

2. Hollandi ametiasutuste põhjendused

Hollandi ametiasutuste kehtestatud keelu aluseks on asjaolu, et kõnealune elektriline muruniiduk ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele, viidatud on ühtlustatud Euroopa standardile EN 60335-2-77:2000 – Majapidamis- ja muud taolised elektriseadmed – Ohutus – Osa 2–77: Erinõuded kõndimisel juhitavatele võrgutoitelistele muruniidukitele, millele osutatakse TÜV Rheinlandi välja antud GS sertifikaadis:

„1.3.3. – Kukkuvatest või väljapaiskuvatest esemetest tulenevad ohud ja 1.3.7. Liikuvate osadega seotud ohtude vältimine Muruniiduk võib tekitada vigastusi, sest pöörleva osa lõiketera on kaetud vaid 0,6 mm ulatuses, ehkki nõutud on 3 mm. See võib tekitada tõsiseid vigastusi esemete tagasipõrkumise korral. 1.7.4. – Juhendid Kasutusjuhendis puudus teave muruniiduki ohutu kasutamise kohta kaldpinnal töötamisel ja tagurpidi lükkamisel.”

3. Komisjoni arvamus

30. juulil 2010 saatis komisjon kirja äriühingule Intratuin, kes viis Intratuini elektrilisi muruniidukeid (tüüp 07426) ELi turule, ning palus kõnealusel äriühingul esitada oma arvamus Hollandi ametiasutuste võetud meetme kohta.

30. juulil 2010 saatis komisjon kirja ka TÜV Rheinland’ile, kes oli välja andnud vastavussertifikaadi elektrilise muruniiduki (tüüp YT5124AB) jaoks, mis oli väidetavalt samasugune nagu 07426 tüüpi elektriline muruniiduk, mille suhtes Hollandi ametiasutused olid kehtestanud keelu.

12. augustil 2010 kirjutatud vastuses kinnitas TÜV Rheinland, et ta oli elektrilise muruniiduki (tüüp YT5124AB) jaoks välja andnud sertifikaadid nr S 50121261 ja AM 50121263 0001. TÜV Rheinland väitis, et kõnealuste muruniidukite valikulisel kontrollimisel ei ilmnenud Hollandi ametiasutuste poolt kindlaks tehtud mittevastavusi. TÜV Rheinland ütles veel, et ta ei tea midagi Intratuini 07426-tüüpi elektrilisest muruniidukist ega saa kinnitada, kas viited YT5124AB-tüübile ja 07426-tüübile osutavad samale tootele.

Äriühingult Intratuin ei ole vastust saadud.

Komisjon märgib, et ei äriühing Intratuin ega ka TÜV Rheinland ei ole Hollandi ametiasutuste meedet vaidlustanud. Äriühingute YAT ja Intratuin vaheline müügileping osutab sellele, et Intratuinile müüdi elektrilisi muruniidukeid, mille identifitseerimiseks kasutati viidet tüübile YT5124AB, mida on nimetatud TÜV Rheinlandi väljaantud sertifikaatides nr S 50121261 ja AM 50121263 0001.

Komisjon on olemasolevate dokumentide põhjal jõudnud seisukohale, et Hollandi ametiasutused on tõendanud, et seade, mille kohta on rakendatud kitsendav meede, ei vasta eespool loetletud olulistele tervisekaitse- ja ohutusnõuetele. Kõnealused mittevastavused võivad tõsiselt ohustada kõnealust seadet kasutavaid inimesi.

Seetõttu on komisjon pärast nõutava menetluse järgimist arvamusel, et Hollandi ametiasutuste võetud meede on põhjendatud.

Brüssel, 11. veebruar 2011 Komisjoni nimel asepresident Antonio TAJANI

(1) EÜT L 207, 23.7.1998, lk 1.